b'\n_START_ARTICLE_\nSimo Brofeldt\n_START_PARAGRAPH_\nSimo Antero Brofeldt (22. marraskuuta 1892 Kuopio \xe2\x80\x93 15. lokakuuta 1942 Helsinki) oli suomalainen l\xc3\xa4\xc3\xa4k\xc3\xa4ri, kirurgian professori, l\xc3\xa4\xc3\xa4kint\xc3\xa4eversti ja Mannerheim-ristin ritari._NEWLINE_Brofeldt valmistui l\xc3\xa4\xc3\xa4ketieteen lisensiaatiksi vuonna 1920, mit\xc3\xa4 ennen h\xc3\xa4n toimi l\xc3\xa4\xc3\xa4ketieteen kandidaattina sotilasl\xc3\xa4\xc3\xa4k\xc3\xa4rin teht\xc3\xa4viss\xc3\xa4 sis\xc3\xa4llissodassa Savon ja Karjalan rintamilla, osallistuen mm. M\xc3\xa4ntyharjun, Mouhun, Savitaipaleen ja Taipalsaaren taisteluihin. L\xc3\xa4\xc3\xa4ketieteen ja kirurgian tohtoriksi h\xc3\xa4n v\xc3\xa4itteli vuonna 1924 tylp\xc3\xa4n v\xc3\xa4kivallan aiheuttamista vatsan elinten repe\xc3\xa4mist\xc3\xa4. H\xc3\xa4n toimi apulaisl\xc3\xa4\xc3\xa4k\xc3\xa4rin\xc3\xa4 ja apulaisopettajana Helsingin yleisen sairaalan I kirurgisessa osastossa ja poliklinikassa, kunnes h\xc3\xa4net vuonna 1932 nimitettiin Suomen Punaisen Ristin sairaalan (nyk. T\xc3\xb6\xc3\xb6l\xc3\xb6n sairaala) ylil\xc3\xa4\xc3\xa4k\xc3\xa4riksi, jossa teht\xc3\xa4v\xc3\xa4ss\xc3\xa4 h\xc3\xa4n toimi aina kuolemaansa asti. Brofeldt toimi vuodesta 1926 kirurgian dosenttina ja (vuodesta 1933 ylim\xc3\xa4\xc3\xa4r\xc3\xa4isen\xc3\xa4, 1939 varsinaisena) kirurgian professorina Helsingin yliopistossa, huolehtien kirurgian opetuksesta SPR:n sairaalan puitteissa._NEWLINE_Sota-aikana Brofeldt oli Suomen l\xc3\xa4\xc3\xa4k\xc3\xa4rikunnan keskeisi\xc3\xa4 vaikuttajia. Ennen talvisotaa ja sen alkuvaiheessa h\xc3\xa4n toimi ensin v\xc3\xa4est\xc3\xb6nsuojelup\xc3\xa4\xc3\xa4llik\xc3\xb6n esikunnan ylil\xc3\xa4\xc3\xa4k\xc3\xa4rin\xc3\xa4 ja sittemmin, alkuvuodesta 1940 alkaen P\xc3\xa4\xc3\xa4majan neuvoa-antavana kirurgina, saaden ylennyksen l\xc3\xa4\xc3\xa4kint\xc3\xa4everstiksi 17. tammikuuta 1940. T\xc3\xa4ss\xc3\xa4 ominaisuudessa h\xc3\xa4n suoritti molempien sotien aikana useita tarkastus- ja neuvontamatkoja sotatoimiyhtymien kentt\xc3\xa4- ja sotasairaaloihin sek\xc3\xa4 julkaisi ohjeistoa k\xc3\xa4yt\xc3\xa4nn\xc3\xb6llisen sotakirurgian alalta. Jatkosodan hy\xc3\xb6kk\xc3\xa4ysvaiheen aikana h\xc3\xa4n toimi my\xc3\xb6s IV Armeijakunnan evakuointisairaalaksi Tiuruniemeen perustetun 43. Sotasairaalan ja alkuvuodesta 1942 54. Sotasairaalan johtajal\xc3\xa4\xc3\xa4k\xc3\xa4rin\xc3\xa4 sek\xc3\xa4 P\xc3\xa4\xc3\xa4majan alaisena sotainvalidihuollon tarkastajana. 7. lokakuuta 1941 Brofeldt nimitettiin Mannerheim-ristin ritariksi numero 19 VI Armeijakunnan komentajan kenraalimajuri Paavo Talvelan ja eversti Ruben Laguksen esityksest\xc3\xa4. Brofeldt organisoi osasto Laguksen l\xc3\xa4\xc3\xa4kint\xc3\xa4huollon ja haavoittuneiden evakuoinnin lentoteitse It\xc3\xa4-Karjalassa mennen itse paikalle huolehtimaan haavoittuneiden leikkauksista. H\xc3\xa4n oli ainoa Mannerheim-ristill\xc3\xa4 palkittu l\xc3\xa4\xc3\xa4k\xc3\xa4ri._NEWLINE_Brofeldt kuoli aplastiseen anemiaan 15. lokakuuta 1942 Helsingiss\xc3\xa4 54. Sotasairaalassa, jonka runkona oli rauhanaikainen Suomen Punaisen Ristin sairaala. H\xc3\xa4net on haudattu Hietaniemen hautausmaalle.'